  Анжелика Тихонова корреспондент Историяя эксперимент ортчытӥзы Удмуртиысь Глаз, Балезино но Яр ёросъёсын 3-тӥ южтолэзе. Со сярысь ивортэ Удмуртиысь лулчеберетъя но туризмъя министерство. Ужрад улсын сизьым удмурт вашкала каръёс интыын ивортӥсь тылъёс ӝуатӥзы. Нырысь ик сое Учкакарын (Яр ёрос) ӝуатӥзы. Бӧрысь, синйылтэмзы бере, сое Эбгакарын ӝуатӥзы. Ужрадэ озьы ик пыриськизы Утемкар, Кардач, Гурьякар каръёс. Экспериментэ вуылӥз Росси Федерацилэн Кун Думаысьтыз депутат, история тодосъя доктор Алексей Загребин. Со люкаськем калыклы вазиськиз. «Дуно эшъёс, татын, Чупчи шур дурысь каръёсын, кылдӥз асьме цивилизацимы, татын улӥзы ӵыжы-выжыосмы. Туннэ тылскыса асьмеос азьвыл улэмъёсты тодэ вайиськом, та тылъёс кинлы ке урод ке – со доры юрттэт вуоз шуыса вераллязы. Туннэ но асьмеос озьы ик шуиськом: кинлы кулэ юрттэт – юрттэт вуоз, малы ке шуоно асьмеос пӧртэм выжыосысь потэм но пӧртэм осконъёсын адямиос ӵошен улӥськом», - шуиз Загребин. Нырысетӥ ӵын эксперимент кутскем бере 2 минут ортчыса адӟиськиз. Нош 20 минут ортчыса рос-прос тыл потӥз ини, - ивортэ Лулчеберетъя но туризмъя министерстволэн пресс-службаез. Куд-ог шуг-секытъёс кылдӥзы ке но, огъя учкыса, эксперимент пӧрмиз. Тодэ вайытом, ужрадэ пыриськем нырысетӥ но берпуметӥ каръёслэн виссы 44 иськем пала луэ.  Тегъёс: Лулчеберет Удмуртия история Глазкар  